Aprovació de les actes anteriors.
Sol·licituds de dictàmens de la Comissió.
Proposta de dictamen núm. 2/2016 sobre accés a informació que es troba als arxius municipals.
Proposta de resolució sobre la Reclamació 18/2016.
Informació sobre la Jornada de l'aplicació pràctica de la transparència als ens locals.
Aprovació de les actes anteriors
Resta pendent l'aprovació de les actes anteriors, un cop hagin estat elaborades i transmeses als membres dels Ple per part de la secretària.
La secretària exposa l'estat de les reclamacions i relaciona els tràmits realitzats des del darrer Ple.
Es debat l'admissió a tràmit de les noves reclamacions que han tingut entrada al registre de la GAIP.
Es fa el seguiment de l'estat d'execució de les Resolucions pendents a fi de tramitar els corresponents requeriments d'execució.
Sol·licituds de dictàmens de la Comissió
La presidenta, la senyora Elisabet Samarra, exposa que s'han rebut dues noves peticions de dictamen sobre consultes relatives a la interpretació de la normativa de transparència formulades per l'Agència de Transparència de l'Àrea Metropolitana de Barcelona.
Proposta de dictamen núm. 2/2016 sobre accés a informació que es troba als arxius municipals
El ponent de la proposta de dictamen, el senyor Josep Mir, comenta els termes de la consulta formulada a la Comissió i els principals elements de la proposta de resposta que ha elaborat.
El vicepresident, el senyor Oriol Mir, formula algunes observacions al text, que seran recollides en la versió definitiva del text.
El senyor Josep Mir exposa els aspectes principals del document de treball que ha elaborat sobre els criteris a seguir en el trasllat de les reclamacions a terceres persones afectades, i són objecte de debat entre els assistents.
Es formulen observacions per part del vicepresident el senyor Oriol Mir, que seran recollides pel ponent.
En termes generals, es comenten les diferents opinions que el tràmit de trasllat a terceres persones afectades en els seus drets o interessos de les sol·licituds d'accés a informació pública genera en relació amb la seva realització i tramitació.
Es valora l'oportunitat de traslladar el document de Criteris per a una nova lectura en les sessions posteriors.
Proposta de resolució sobre la Reclamació 18/2016
El vicepresident, el senyor Oriol Mir, ponent de la proposta de resolució exposa els antecedents i els principals aspectes jurídics del cas i formula algunes observacions per a la seva valoració per la resta dels membres del Ple.
La presidenta de la Comissió, la senyora Elisabet Samarra i el senyor Josep Mir formulen consideracions en relació amb el cas i el text proposat.
El ponent introduirà les observacions formulades i introduirà els canvis corresponents al text de la proposta de resolució.
Informació sobre la Jornada de l'aplicació pràctica de la transparència als ens locals
La presidenta de la Comissió, la senyora Elisabet Samarra, exposa el desenvolupament de la Jornada sobre l'aplicació pràctica de la Llei de transparència als ens locals, en la qual va participar com a ponent el passat dia 17 de maig i les principals qüestions i elements de debat que van sorgir entre els participants i els assistents a les jornades.
La presidenta, la senyora Elisabet Samarra, exposa la consulta que s'ha formulat a la Comissió relativa al pressupost de la GAIP i es comenta la proposta de resposta perquè sigui resolta des de la Secretaria Tècnica.
El vicepresident, el senyor Oriol Mir, exposa que està prevista una reunió el dia 27 de maig de 2016 del Grup de Treball creat per a l'anàlisi de l'esborrany del projecte de Decret de modificació del Decret 13/2008, de 22 de gener, sobre accés, avaluació i tria de documents, del qual forma part i que traslladarà el parer de la Comissió en l'àmbit de l'accés a la informació pública.
Es comenta la necessitat d'impulsar des de la Secretaria Tècnica novament les enquestes de satisfacció que s'adrecen a les persones reclamants a fi de poder avaluar el grau de satisfacció de la tasca que desenvolupa la Comissió i poder fer-ne el seguiment i veure l'evolució.